L’atun dal temp medieval
Ina scuntrada europeica da studis burgognais

Da Guiu Sobiela-Caanitz

Tge savainsa vairamain da quella Burgogna ch’ils chantuns da Svizra centrala e cunzunt Berna han dumagnà en paucs onns avant passa in mez millenni? Il “Center europeic da studis burgognais (14avel – 16avel secul)” (CESB) “vul stimular, encuraschar e coordinar perscrutaziuns davart il temp dals ducas da Burgogna e da ses emprims prinzis da la dinastia da Habsburg, cunzunt tranter il Mar dal nord, las raits da flums da Rain e Danubi ed il Mar mediterran (...). En lez senn organisescha’l congress internaziunals” (artitgel 2 dals statuts) (1), e quai per regla a l’entschatta da l’atun. La 41avla dieta ha gist gì lieu en Scozia, cun la collavuraziun dal Center da studis medievals e da la Scola istorica ed archeologica da l’Universitad da Glasgow, sco era dal Departament istoric da quella da Edinburgh. Quattordesch persunas britannicas ed otg dals anteriurs Pajais bass burgognais (Ollanda, Belgia e Nord franzos) han referì davart l’erox burgognais medieval en l’istorgia e l’epopea; cun “burgognais” manegian ins s’enclegian tuts pajais dals ducas. Jau less resumar quels set referats che ma paran ils pli impurtants.

Curaschi e prudientscha
Dus Beltgs, in Flam ed in Vallon, domadus activs ordaifer la Belgia, han descrit l’erox burgognais tenor cronicas dal 14avel e 15avel tschientaner. Godfried Croenen (Universitad da Liverpool) ha relevà il laud dal curaschi e la prudientscha; l’erox patratga l’emprim e lura cumbatta cun valurusadad. Jean Devaux (Universitad da la riva, Boulogne e Dunkerque) ha analisà il laud dal curaschi areguard ils quatter gronds ducas da Burgogna, cunzunt Gion “senza anguscha” (1371–1419) e Carl “il temerari” u “il giagliard” (1433–1477). Il cronist suttastritga la valurusadad da Gion en la guerra cunter l’Imperi tirc (1396) e tar l’appuntament cun il prinzi ereditar franzos che l’ha fatg assassinar là entras tradiment. Era da Carl, victorisà da l’infantaria svizra a Grandson, Murten e Nancy, relevesch’ins il curaschi fin a la mort malgrà il destin disfavuraivel. Lez maletg è vegnì cumplettà da Samuel Lucas (Verviers, Vallonia) che ha perscrutà rapports davart ils commembers d’in urden da chavaliers da 1430–1559; dals emprims ludav’ins la valurusadad persunala, dals davos plitost l’attaschadadad al prinzi.
Christopher Allmand (Universitad da Liverpool) ha lura mussà che duca Carl ha organisà sia armada permanenta tenor maximas da Flavius Renatus Vegetius (enturn 400 s. Cr.), cunzunt areguard la schelta dals schuldads; quai n’ha però betg midà la superiuradad da las truppas svizras.

La Frantscha e ses inimis
Ina referenta englaisa ha schlargià l’orizont vers in auter pajais da l’Europa dal vest, in ducadi francofon che ha influenzà l’Engalterra e ses linguatg en maniera decisiva. L’istoricra Kathy Daly, scolasta d’in’universitad per telecolleg, ha mussà co che cronicas medievalas franzosas disfamavan eroxs da Normandia per giustifitgar la conquista da lez pajais entras la Frantscha 1204 e puspè 1450. Questa dentant aveva dà la Normandia 911 sco ducadi al schef danais Rollo (ca. 860–933). 1066 ha duca Guglielm I (1027–1087) conquistà l’Engalterra. Ils texts analisads da la referenta attribueschan a Rollo l’intenziun da “devastar la cristianadad”, mettan en dumonda il patg da 911 e suttastritgan malignamain la naschientscha illegitima da Guglielm, figl dal duca e litgafemnas Robert “il diavel” ( –1035). Bertrand Schnerb (Universitad da Lille), suprastant dal CESB, ha lura preschentà in “erox burgognais” pauc tipic. Il chastè da L’Isle-Adam, signuradi da Jean de Villiers (1384–1437), n’era betg situà en ina terra dal duca da Burgogna, mabain sper il flum Oise ed il cunfin da Picardia. Dentant ha lez chavalier cumbattì fidaivlamain sco marschal da Burgogna cunter il prinzi franzos responsabel dal mazzament da duca Gion, e lura cunter la revolta dals burgais flams.

Cumbatter per s’unir cun Dieu
Il referat forsa il pli original è stat quel da Harry Schnitker (Universitad d’Edinburgh) davart l’eroissem spiritual en la litteratura da la Flandra burgognaisa. I sa tracta cunzunt dal mistic Jan van Ruusbroec (1293–1381), priur da la claustra da Groenendaal sper Bruxelles ed in dals promoturs da l’uscheditga “devoziun moderna”. Ruusbroec refusava la chavallaria sco incumpatibla cun il cristianissem.
El sa distingueva pia dal Burgognais Bernard da Clairvaux (1090–1153) che stimulava a cruschadas encunter musulmans e Slavs pajauns. Era Ruusbroec pretendeva curaschi, forza ed umilitanza, però en il cumbat cristian encunter l’agen corp ed il mund, tras suffrientschas sco quellas da Jesus, per cuntanscher la pasch e l’uniun cun Dieu. La “devoziun moderna” ha inspirà er il tractat mistic “De imitatione Christi” da Thomas von Kempen (+ 1471), subpriur d’ina claustra en ils Pajais bass.

La Scozia tgira l’ierta flama
Sco degna conclusiun da la scuntrada vainsa admirà ina contribuziun remartgabla da Scozia per mantegnair l’ierta culturala da la Flandra burgognaisa. William Burrell (1861–1958) ha rimnà objects d’art, t. a. tapissarias flamas da lezza giada, e lura regalà sias collecziuns a la citad da Glasgow (2). Ina guida ordvart amiaivla ed erudita ans ha mussà e declerà manidlamain blers stgazis dal museum. Lez, ensemen cun l’organisaziun dal congress e referats sco quel da Harry Schnitker, mussa l’interess dal mund academic scoznais per la cultura flama da quai ch’ins numna “l’atun dal temp medieval”, tenor il titel dal tractat classic d’in istoricher ollandais (3).

A revair a Porrentruy!
La radunanza generala dal CESB ha lura prendì enconuschientscha da quai che la suprastanza aveva fatg dapi la scuntrada da 1999 a Wetzlar (Germania), dals commembers novs europeics ed americans e cunzunt dal program per 2001. Il proxim congress vegn organisà a Porrentruy/JU, dals 27 als 30 da settember 2001, dals professers Jean-Daniel Morerod e Remy Scheurer (Universitad da Neuchâtel); quest davos è suprastant dal CESB. Secretari general Jean-Marie Cauchies (Facultads universitaras Son Ludivic, Bruxelles) ha circumscrit il tema sco suonda: “Ils pajais francofons tranter il Mar dal Nord, la Savoia e la Provenza eran stratgs vi e nà da l’attracziun franzosa e la fidaivladad a l’imperi”. Lezza giada n’era la Provenza insumma betg francofona, mabain da linguatg provenzal, la favella dals trubadurs; en lez contadi è Carl IV (imperatur 1355–1373) vegnì curunà anc 1365. Per tschels pajais constat il tema proponì perencunter fitg bain, ch’ins patratgia a las occupaziuns militaras da Savoia tras la Frantscha u a las annexiuns successivas da sdrimas da Lorena. Gia a l’entschatta dal 14avel tschientaner ha Dante Alighieri (1265–1321) duvrà pleds fulminants encunter lezza engurdientscha da territoris; el metta la preschentaziun suandanta en la bucca da retg Hugues Capet (941–996), fundatur da la dinastia franzosa: “Jau era la ragisch da la planta nauscha che fa sumbriva a l’entira terra cristiana (…). Mia descendenza (…) ha entschet sias rapinas cun violenza e manzegna, prendend il Ponthieu [en Picardia, GSC] e la Normandia” (4). Ils uvestgs da Basilea, signurs da quel intschess che furma oz il chantun francofon Giura, han dentant pudì sa mantegnair là sco prinzis da l’imperi Da tut quai e da bleras autras chaussas vegn ins segir a discurrer en settember 2001 a Porrentruy, chapitala da lezs uvestgs da 1528–1792.
1) Publications du Centre européen d’études bourguignonnes (XIVe–XVIe s.), tom 40/2000 (tar prof. dr. Jean-Marie Cauchies, Facultés universitaires Saint-Louis, Kruidtuinlaan, B-1000 Bruxelles/Brussel), p. XI.
2) Adressa: The Burrell Collection, Pollok Country Park, Glasgow G43 1AT, Scozia. Telefon 0044 141 287 2550. Fax 0044 141 287 2597.
3) Johan Huizinga, Herfstij der middeleeuwen, 25avla ediziun, Uitgeverij Contact (ISBN 90 254 9265 3) 1999.
4) Purgatorio, chant 20, lingias 43-44, 62 e 64-66.